KOMISIJOS REGLAMENTAS (EB) Nr. 1475/2004
2004 m. rugpjūčio 18 d.
iš dalies keičiantis Reglamentą (EB) Nr. 596/2004, nustatantį išsamias eksporto licencijų sistemos įgyvendinimo kiaušinių sektoriuje taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2771/75 dėl bendro kiaušinių rinkos organizavimo (1), ypač į jo 3 straipsnio 2 dalį ir į 8 straipsnio 13 dalį,
kadangi:
(1)
Kiaušinių ir kiaušinių produktų rinkose egzistuoja labai skirtingos ir kintančios ekonominės sąlygos. Dėl to reikia patikslinti sąlygas, kuriomis šio sektoriaus produktams išmokamos eksporto grąžinamosios išmokos.
(2)
Kad būtų lengviau pasiekti tikslus - būtų pritaikytas metodas, pagal kurį paskirstomas kiekis eksportui su išmokamomis grąžinamosiomis išmokomis, ir būtų kuo veiksmingiau panaudotos turimos Reglamento (EEB) Nr. 2771/75 8 straipsnio 2 dalyje numatytos lėšos, reikia praplėsti Komisijos Reglamento (EB) Nr. 596/2004 (2) 3 straipsnio 4 dalyje minimas aplinkybes, kuriomis Komisija gali imtis priemonių apriboti paraiškų eksporto licencijoms išdavimą arba padavimą per svarstymo laikotarpį, numatytą po paraiškų padavimo.
(3)
Taip pat reikia numatyti, kokiomis aplinkybėmis šias priemones galima priimti pagal paskirties vietą.
(4)
Atitinkamai reikia iš dalies pakeisti Reglamentą (EB) Nr. 596/2004.
(5)
Šiame reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 596/2004 3 straipsnis iš dalies keičiamas taip:
1)
4 dalis pakeičiama taip:
„4. Kai išdavus eksporto licencijas būtų viršyta biudžete turima suma arba grėstų pavojus, kad ji gali būti viršyta, arba būtų išnaudotas maksimalus per atitinkamą laikotarpį, atsižvelgiant į Reglamento (EEB) Nr. 2771/75 8 straipsnio 12 dalyje nurodytas ribas, eksportui su išmokamomis grąžinamosiomis išmokomis nustatytas kiekis, arba tas išdavimas neleistų užtikrinti eksporto tęstinumo per likusį minėto periodo laiką, Komisija gali:
a)
nustatyti bendrą procentinį dydį, kuriuo remiantis bus priimami prašomi kiekiai;
b)
atmesti paraiškas, kurioms dar nėra išduotos eksporto licencijos;
c)
ne ilgiau nei penkioms darbo dienoms sustabdyti eksporto licencijų paraiškų padavimą. Reglamento (EEB) Nr. 2771/75 17 straipsnyje numatyta tvarka gali būti nuspręsta dėl ilgesnio sustabdymo laikotarpio.
Šiuo sustabdymo laikotarpiu paduodamos eksporto licencijos paraiškos nepriimamos.
Pirmoje pastraipoje numatytos priemonės gali būti priimtos arba koreguojamos pagal produkto kategoriją ir paskirties vietą.“
2)
Įterpiama tokia 4 a dalis:
„4 a 4 dalyje numatytos priemonės taip pat gali būti pritaikytos, kai eksporto licencijų paraiškose viršijamas vienai paskirties vietai nustatytas kiekis arba gresia pavojus, kad jis gali būti viršytas, ir kai išdavus prašomas licencijas gali būti spekuliuojama, iškraipoma konkurencija tarp ūkio subjektų arba sutrikdomi atitinkami mainai ar sutrikdoma Bendrijos rinka.“
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2004 m. rugpjūčio 18 d.